ગુજરાતનો વિશાળ લેઉવા પાટીદાર સમાજ ખોડલધામ સાથે જોડાયેલો છે એટલે સ્વભાવિક છે કે ભાજપ હોય કે કોંગ્રેસના નેતાઓ તેને ખોડલધામથી દૂર રહેવું રાજકીય રીતે પોષાય તેમ નથી. બાવીસ દેશોમાં જેમનો બિઝનેસ પથરાયેલો છે તેવા ઉદ્યોગપતિ નરેશ પટેલે ખોડલધામનું નેતૃત્વ શરૃઆતથી લીધેલું છે. તેમણે ખોડલધામ પર કોઈ એક પક્ષનો પડછાયો ન પડે તે માટે સાવચેતી જરૃર રાખી છે. જુદા-જુદા પક્ષ સાથે સંકળાયેલા નેતાઓ ખોડલધામ ટ્રસ્ટમાં સામેલ છે. ખોડલધામના કાર્યક્રમોમાં લાખો લોકો ઊમટતા હોય રાજકીય પક્ષોએ પણ તેનો લાભ લેવાની કોશિશ કરી છે. વિધાનસભા અને લોકસભાની ચૂંટણીઓ વખતે ખોડલધામ ફેક્ટરની ચર્ચાઓ થતી રહી છે. પાટીદાર અનામત આંદોલને ખોડલધામના ટ્રસ્ટીઓ વચ્ચેનું અંતર વધાર્યું હતું. આંદોલન સમયે વિઠ્ઠલ રાદડિયા અને હાર્દિક પટેલનો વિવાદ વકર્યો હતો એ સૌ જાણે છે, જ્યારે વિવાદો બહાર આવે છે ત્યારે ટ્રસ્ટીઓ સતત એવું કહેતા હોય છે કે ખોડલધામ એ આસ્થાનંુ કેન્દ્ર છે, આ કોઈ રાજકીય પ્લેટફોર્મ નથી.